**BEACHTENNIS**

**FEGYELMI SZABÁLYZAT**

**(2019.05.10.)**

# A Fegyelmi kódex

Kiterjed minden a Magyar Tenisz Szövetség vagy szervezeti egységei által engedélyezett, Magyarország területén rendezett eseményre, az azon résztvevő valamennyi magyar vagy nem magyar állampolgárságú játékosra, edzőre, nézőre, egyéb közreműködőkre.

Kiterjed az esemény teljes területére, tehát a pályán kívül a nézőtérre, öltözőkre, klubházra, hivatalos szállásra stb.

Az MTSZ vagy szervezeti egységei által engedélyezett eseményen kizárólag a jelen Fegyelmi Kódex érvényes és alkalmazható, ugyanakkor az események rendezőinek jogában áll saját, egy helyszínre érvényes rendszabályokat (pl. klub házirendje) is érvényesíteni, feltéve, hogy azt az esemény előtt megfelelő módon kihirdették.

##

## 8.1. A Rendező kötelességei

A Verseny rendezője köteles betartani az MTSZ szabálykönyvében foglalt az adott eseményre vonatkozó öszes szabályt és intézkedést, továbbá köteles a mindenkor hatályos jogszabályi előírásokat betartani. Különös tekintettel kell lennie a mindenkor érvényes, sportrendezvények biztonságos lebonyolításával kapcsolatos szabályok betartására.

##

## 8.2. A játékosok által elkövetett vétségek

A fegyelmi kódex célja, hogy igazságos, következetes és egységes módon kezelje a versenyek kapcsán előforduló helytelen és a közönségnek visszatetsző, a játékostársakat sértő és hátráltató magatartásformákat, ezzel is védve a sportág érdekeit és közelítve a nemzetközileg kialakult normákhoz.

###

### 8.2.1. Tudomásulvétel és jogorvoslat

A játékosok nevezésük elfogadásának feltételeként tudomásul veszik, hogy a Fegyelmi Kódex rájuk nézve kötelező és az ebben előírtak megsértése a kódexben tartalmazott következményekkel jár.

Ha a kódex hátrányos jogkövetkezményei nem a kódex által leírt módon és mértékben sújtják az azt megsértő játékost vagy egyéb személyt, akkor az érintettnek módjában áll a Fellebbviteli Bizottságnál jogorvoslatot keresni. Az ilyen jogorvoslati kérelmet az alapul szolgáló esemény bekövetkeztétől számított 30 napon belül lehet az MTSZ Irodájába írásban benyújtani.

A játékos nevezése elfogadásának feltételeként egyben lemond minden egyéb, a fentieken kívüli jogorvoslati lehetőségről.

### 8.2.2. Nevezés, visszalépés

Nevezni egészen a versenyszám sorsolásáig lehet, kivéve az Országos Bajnokágon, melynek lemondási határideje a verseny kezdete előtti nap 12.00. A lemondási határidő és a sorsolás közötti lemondásért **3 (három) eltiltási pontot** kap a játékos.

Amennyiben a játékos a sorsolás után mondja vissza a versenyt az első mérkőzés kezdetéig, (vagy nem jelenik meg a kiírt mérkőzésére), akkor

* első alkalommal **4 (négy)** **eltiltási ponttal**,
* a második és (12 hónapon belül) minden további alkalommal **8-8 (nyolc-nyolc) eltiltási ponttal** kell büntetni.

A fentieken kívül a 3. és (12 hónapon belül) minden további késői visszalépés esetében a játékos „maradó” 0 (nulla) pontot kap abban (azokban) a versenyszám(ok)ban, ahova nevezve, illetve sorsolva volt.

A „meg nem jelent” játékosnak a nevezési díjat a verseny rendezőjének meg kell fizetnie. Ameddig nem rendezi tartozását, nem indulhat hazai és hazai nemzetközi versenyen.

###

### 8.2.3. Pontosság

Ha a játékos a selejtező- vagy a főtáblára bármely jogcímen felkerül, akkor a kiírt mérkőzésére meg kell jelennie játszani. A játékos kötelessége tájékozódni arról, hogy mérkőzése(i) mikor szerepel(nek) a játékrendben.

Amennyiben a játékos a pályára szólítást követő 10 (tíz) percen belül játékra kész öltözékben nem jelenik meg, a versenybíró 5 000,- forintig terjedő büntetéssel sújthatja.

Abban az esetben, ha a pályára szólítást követő 15 (tizenöt) percen belül sincs jelen, a versenybíró a versenyszámból törölheti. Az alkalmazott büntetéseken kívül leléptetés esetén a vétkes játékos **3 (három) eltiltási pontot** kap.

Abban az esetben, ha a játékos egyáltalán nem jelenik meg a mérkőzésre, akkor a 8.2.2. pont alapján kell eljárni.

###

### 8.2.4. A Pálya elhagyása

A játékosok a pályát a mérkőzés megkezdése után csak a játékvezető engedélyével hagyhatják el. Ha nincs a mérkőzéseken játékvezető, akkor a játékosnak külső segítséggel (pl. közelben lévő néző, edző, pályamunkás) oda kell hívni a versenybírót, akitől a pálya elhagyására engedélyt kaphat.

Ezen bekezdés megsértéséért a versenybíró a játékost leléptetheti és az adott versenyszámból törölheti, és 10 000,- forintig terjedő pénzbírsággal sújthatja.

Az alkalmazott büntetésen kívül a vétkes játékos **3 (három) eltiltási pontot** kap.

###

### 8.2.5. A mérkőzés teljes befejezésének megtagadása

Ha valamilyen méltánylást érdemlő külső körülmény (pl. sérülés) ebben nem akadályozza, a játékosnak teljesen végig kell játszania a megkezdett mérkőzését.

Az indokolatlan feladás vagy a játék megtagadása leléptetést és az összes többi versenyszámból történő törlést von maga után.

Ezen kívül a játékos 10 000,- forintig terjedő pénzbüntetéssel is sújtható és **5 (öt) eltiltási pontot** kap.

**8.2.6. A verseny indokolatlan feladása**

A verseny indokolatlan feladásának minősül, ha a sportoló a soron következő egyéni, páros vagy vegyes-páros mérkőzésére nem áll ki, és a ki-nem állás jogosságát nem tudja a tenisz sportág keretorvosával orvosilag igazoltatni! Ilyen esetben a sportoló a ki-nem állás napját követő **6. napon belül nem indulhat semmilyen hazai vagy külföldi egyéni, páros és csapat versenyen,** ezen kívül a játékos a **feladott versenye 0 (nulla) ranglista ponttal kerül beszámításra, és 5 (öt) eltiltási pontot kap.**

Abban az esetben, ha a verseny indokolatlan feladása egy hazai ranglistás pénzdíjas versenyen fordul elő, akkor az előbb felsorolt szankciók mellett **a sportoló nem jogosult a pénzdíját felvenni.**

###

### 8.2.7. Komolytalan játék

Minden játékosnak teljes erőbedobással a mérkőzés megnyerésére kell törekednie. Ha a játékvezető megítélése szerint komolytalan játék folyik, erről értesítenie kell a versenybírót, aki a vétkes játékost a Háromfokozatú Büntetőrendszer megfelelő fokozatával büntetheti.

Ezen kívül a vétkes játékos 5 000,- forintig terjedő pénzbírsággal sújtható és **3 (három) eltiltási pontot** kap.

###

### 8.2.8. Késlekedés a játékban

A játéknak a mérkőzés folyamán folyamatosnak kell lennie és azt egyik játékos sem késleltetheti semmilyen okból, beleértve a sérülést vagy fáradást sem.

Két labdamenet között – ha nincs semmi akadályozó körülmény – legfeljebb 20 másodperc telhet el a pont befejezése és a következő pontért történő adogatás megkezdése között.

90 másodperc telhet el a páratlan számú játékok után a játék befejezése és a következő megkezdése között, kivétel

* a játszma első játéka (ekkor nincs pihenő),
* a játszma befejezése és a következő játszma megkezdése között (120 másodperc).

A fogadó játékosnak az adogató ritmusában kell játszani és készen állni a fogadásra, amikorra az adogató kész.

Ezen bekezdés megszegéséért a játékvezetőnek a vétkes játékost első esetben „Késlekedésért figyelmeztetem XY!” felszólítással kell büntetni.

Minden soron következő hasonló esetben „Késlekedésért pontbüntetéssel büntetem XY!” felszólítással egy ponttal kell a vétkes játékost sújtani.

Két egymást szorosan követő „Késlekedés” büntetés nem lehetséges, mert az első elhangzása után a játékos már tudja, hogy túllépte a rendelkezésre álló időt, tehát ha újra ezt teszi, szándékos időhúzásért kell büntetni.

###

### 8.2.9. Szándékos időhúzás

Ha a játékos tudja, hogy várakozási ideje lejárt, de nem akarja vagy nem képes folytatni a játékot, akkor „szándékos időhúzásért” a Háromfokozatú Büntetőrendszer megfelelő fokozatával kell büntetni. Jellemző esetek:

* a játékos játék közben megsérül, majd 3 percig ápolják, de utána sem képes folytatni a játékot,
* a játékos elfárad, és ezért nem tudja folytatni a játékot,
* a játékos nem hajlandó folytatni a játékot (pl. bíró ítélete miatt vitatkozik),
* a játékvezető felhívja a játékos figyelmét, hogy várakozási ideje lejárt (pl. ápolási szünet végeztével az „idő” bemondásával), de a játékos mégis késlekedik,
* a fogadó játékos szándékosan hátráltatja az adogatót az adogatás végrehajtásában, azért, hogy összpontosítását megzavarja.

A pályán alkalmazott büntetésen kívül a vétkes játékos az utóbbi három pont megsértéséért 5 000,- forintig terjedő pénzbírsággal sújtható, továbbá **2 (kettő) eltiltási pontot** kap.

###

### 8.2.10. Tanácsadás és az edzők (hozzátartozók) által elkövetett vétségek

A játékosok – mérkőzés közben – semmiféle formában nem kaphatnak tanácsot, kivéve a csapatversenyen a kapitány jogkörét. A pályán a mérkőzés alatt a játékosokon és a versenybírón (és egyéb közreműködőkön) kívül senki nem tartózkodhat.

Fedett pályán a játékos kísérői (edző, szülő, stb.) kizárólag a Rendező által kijelölt helyen tartózkodhatnak.

A játékos felelőssége továbbá, hogy edzője (vagy más hozzá tartozó személy)

* ne használjon illetlen szavakat, kifejezéseket és jelzéseket a verseny területén,
* ne sértegessen játékost, ellenfelet, bírót, vagy bárki mást a verseny területén,
* ne bántalmazzon testileg játékost, ellenfelet, bírót vagy bárki mást a verseny területén,
* ne tegyen semmi olyan kijelentést, amely a MTSZ, a sportág, a verseny érdekeivel ellentétes, vagy ezeket és a verseny bíráskodását becsmérelné.

Ha a fenti vétségek valamelyike mérkőzés közben fordul elő, akkor a játékost a Háromfokozatú Büntetőrendszer megfelelő fokozatával kell büntetni.

Ezen kívül jelen bekezdés megsértéséért a játékost 5 000,- forintig terjedő pénzbüntetéssel lehet sújtani, továbbá **2 (kető) eltiltási pontot** kap.

Ha az edző (egyéb hozzátartozó) magatartása annyira sértő, hogy jelenléte súlyosan zavarja a mérkőzés (verseny) folytatását, akkor a versenybírónak jogában áll a vétkes személyt a pálya közeléből vagy a verseny területéről eltávolítani. A távozás megtagadása esetén az érintett játékost a versenybíró azonnal leléptetheti, és az összes versenyszámból törölheti.

###

### 8.2.11. Illetlen beszéd

A játékosok a verseny helyszínén nem használhatnak – mások által hallható és érthető módon – a közvélemény által trágár jelentésűnek ismert szavakat, kifejezéseket.

Ha jelen bekezdés megsértése mérkőzés közben történik, akkor a vétkes játékost a Háromfokozatú Büntetőrendszer megfelelő fokozatával kell büntetni.

Az alkalmazott büntetésen kívül 5 000,- forintig terjedő pénzbírság is kiszabható, valamint **4 (négy) eltiltási pontot** kap az elmarasztalt játékos.

###

### 8.2.13. Illetlen jelzések, mutogatások

A játékosok a verseny helyszínén nem használhatnak – a közvélemény által trágár vagy sértő jelentésűnek ismert – jelzéseket, mutogatásokat. A játékosok az ellenfél felé nem mutgathatnak.

Ha a jelen bekezdés megsértése mérkőzés közben történik, akkor a vétkes játékost a Háromfokozatú Büntetőrendszer megfelelő fokozatával kell büntetni.

Az alkalmazott büntetésen kívül 5 000,- forintig terjedő pénzbírság is kiszabható, valamint **4 (négy) eltiltási pontot** kap az elmarasztalt játékos.

### 8.2.14. Labdaelütés

A játékosok a labdameneten kívül – a játékban nem lévő labdát – nem üthetik el dühből, elkeseredettségből vagy felindultságból.

Jelen bekezdés szempontjából labdaelütésnek minősül:

* a labda pályáról történő szándékos kiütése,
* a hanyagságból történő néző, ellenfél stb. eltalálása vagy annak veszélyes módon való megközelítése.

Jelen bekezdés megsértéséért a vétkes játékost a Háromfokozatú Büntetőrendszer megfelelő fokozatával kell büntetni, valamint 5 000,- forintig terjedő pénzbírsággal lehet sújtani és **1 (egy) eltiltási pontot** kap.

###

### 8.2.15. Ütőeldobás, rendellenes ütőhasználat

A játékosok az ütőjüket nem dobhatják el dühből, elkeseredettségből vagy felindultságból.

Jelen bekezdés szempontjából ütőeldobásnak minősül az ütő szándékos, teljes erőből történő eldobása, talajhoz csapása.

„Rendellenes ütőhasználatnak” minősül a háló, a bírói szék, vagy bármely más tárgy ütővel történő szándékos, teljes erővel való megütése.

Jelen bekezdés megsértésének minősül a nem szándékos, dühből és teljes erővel, hanem csupán hanyagságból elkövetett ütőeldobás, amennyiben az ütő veszélyesen megközelíti vagy megüti az ellenfelet, nézőt, egyéb közreműködőt stb.

Jelen bekezdés megsértéséért a vétkes játékost a Háromfokozatú Büntetőrendszer megfelelő fokozatával kell büntetni, valamint 5 000,- forintig terjedő pénzbírsággal lehet sújtani és **1 (egy) eltiltási pontot** kap.

###

### 8.2.16. Szándékos rongálás

A játékos nem rongálhatja meg szándékosan ütőjét, egyéb felszerelési tárgyait, a pályán vagy a verseny területén lévő egyéb tárgyakat.

Ha a jelen bekezdést mérkőzés közben sértik meg, akkor a vétkes játékost a Háromfokozatú Büntetőrendszer megfelelő fokozatával kell büntetni. Ezen kívül 5 000,- forintig terjedő pénzbírsággal sújtható és **4 (négy) eltiltási pontot** kap, ill. a versenyrendező a keletkezett kárt megtérítteteheti a vétkes játékossal.

**8.2.17. Sértő magatartás**

A játékos nem sértegetheti sem szavakkal sem más sértő magatartásformákkal ellenfelét, a nézőket, bírókat, egyéb személyeket a verseny helyén és idején.

Ha a jelen bekezdést mérkőzés közben sértik meg, akkor a vétkes játékost a Háromfokozatú Büntetőrendszer megfelelő fokozatával kell büntetni, ezen kívül 20 000,- forintig terjedő pénzbírsággal büntethető és **6 (hat) eltiltási pontot** kap.

Ha a sértő magatartás annyira kirívó, hogy a vétkes játékos jelenléte a verseny sikeres folytatását akadályozza, akkor a versenybíró a játékost egyetlen vétségért is leléptetheti, és az összes versenyszámból törölheti.

###

### 8.2.18. Testi sértés

A játékos nem illetheti testi sértéssel ellenfelét, a nézőket, bírókat, egyéb személyeket a verseny helyén és idején. Jelen bekezdés szempontjából testi sértésnek minősül a fenti személyek szándékos és engedély nélküli megérintése, akár testtel, akár ütővel, labdával vagy egyéb tárggyal történik az.

Ha a jelen bekezdést mérkőzés közben sértik meg, akkor a vétkes játékost a Háromfokozatú Büntetőrendszer megfelelő fokozatával kell büntetni, ezen kívül 20 000,- forintig terjedő pénzbírsággal büntethető és **6 (hat) eltiltási pontot** kap.

Ha a sértő magatartás annyira kirívó, hogy a vétkes játékos jelenléte a verseny sikeres folytatását akadályozza, akkor a versenybíró a játékost egyetlen vétségért is leléptetheti, és az összes versenyszámból törölheti.

###

### 8.2.19. Sportszerűtlen magatartás

Jelen bekezdés szempontjából sportszerűtlennek minősül minden olyan magatartás, amely az ellenfelet, bírókat, más közreműködőket nyugodt tevékenységében akadályozza, a nézőkben visszatetszést kelt, és rombolja a sportág és a verseny jó hírnevét. Az ilyen magatartás lehet a fenti bekezdésekben meghatározott és körülírt szabályok megsértése is, amennyiben a játékos azok ellen rendszeresen és többszörösen vét, vagy lehet azoktól teljesen független.

Jellemző esetek:

* a labdameneteket követő állandó hangos beszéd,
* az ütő gyakori földre ejtése,
* játékvezetővel zajló mérkőzésen az ellenfél térfelére való átmenet, labdanyom keresése céljából,
* labdaszedés megtagadása (ha nincs labdaszedő),
* az MTSZ, a verseny, a bíráskodás nyilvános bírálata,
* mobiltelefon (és más elektronikus eszköz) mérkőzés közbeni használata.

Ha a sportszerűtlen magatartás annyira kirívó, hogy a vétkes játékos jelenléte és további versenyzése a verseny sikeres folytatását akadályozza, akkor a játékvezető (versenybíró) a játékost egyetlen vétségért is leléptetheti, és az összes versenyszámból törölheti.

Ha a jelen bekezdést mérkőzés közben sértik meg, akkor a vétkes játékost a Háromfokozatú Büntetőrendszer megfelelő fokozatával kell büntetni, ezen kívül 10 000,- forintig terjedő pénzbírsággal büntethető és **4 (négy) eltiltási pontot** kap.

Sportszerűtlen magatartásnak minősül a közösségi oldalakon való, sporttársat, rendezőt, egyéb közreműködőt és a sportot dehonesztáló kijelentések tétele. Szintén sportszerűtlen magatartásnak minősül bármilyen fenyegető vagy fenyegetésre utaló üzenet elküldése sporttársnak, rendezőnek vagy egyéb közreműködőnek.

Jelen bekezdés megsértése **5 (öt) eltiltási pont**tal jár.

###

### 8.2.20. A Háromfokozatú Büntetőrendszer

Ha a játékos a mérkőzés folyamán a fent leírt 8.5.6-20 bekezdések valamelyikét megsérti, akkor ellene a játékvezető (vagy versenybíró) a Háromfokozatú Büntetőrendszer megfelelő fokozatát kell alkalmazza, az alábbiak szerint:

* első esetben figyelmeztetés,
* második esetben pontbüntetés,
* harmadik és minden rákövetkező esetben büntető játék, vagy leléptetés.

A játékos bármely fegyelmi szabálysértés miatt azonnal is leléptethető, ha tette olyan súlyos, hogy további szereplése veszélyeztetné a verseny sikerét, károsítaná a sportág érdekét és rombolná a strandtenisz jó hírét.

A harmadik (illetve bármely ezt követő) esetben a Versenybíró jogköre mérlegelni, hogy büntető játékkal vagy leléptetéssel sújtja a vétkest.

Az alkalmazott büntetéseken kívül a **pontbüntetésért** a játékos **további 3 eltiltási pontot**, minden **büntető játékért további 6 eltiltási pontot**, a **leléptetésért pedig további 9 eltiltási pontot** kap.

Ha a játékos a verseny ideje alatt az igen súlyos vétséget nem a mérkőzés közben, hanem játékon kívül (akár a pályán, akár a verseny egyéb területén) követi el, akkor a versenybíró a játékost a versenyből törölheti. Az így törölt játékos addig elért eredménye(i) a rangsorszámítás szempontjából érvényben marad(nak), viszont a leléptetésért járó 9 Eltiltási pontot megkapja és pénzbüntetéssel is sújtható.

###

### 8.2.21. Az eltiltási pontok (EP) rendszere

A Fegyelmi Szabályzatot megsértő játékosok a fent leírt bekezdésekben meghatározott módon az egyéb büntetéseken kívül eltiltási pontot kapnak.

Az eltiltási pontokat a versenybíró jelentése alapján az MTSZ irodája tartja nyilván a jelentés beérkezésétől számított 12 hónapig.

A 12 hónapnál régebbi pont törlődik. Ha a játékos nyilvántartásában 10 vagy ennél több EP gyűlik össze egyszerre, akkor a játékos első alkalommal 4 hét (28 nap), második alkalommal 6 hét (42 nap) harmadik és minden további alkalommal 10 hét (70 nap) ELTILTÁSSAL büntetendő a jelen szabályzat hatálya alá eső versenyeken való részvételtől. A megkezdett eltiltás végrehajtását nem lehet megszakítani.

Az eltiltásokat a súlyosbítás szempontjából 3 évre visszamenőleg kell nyilvántartani.

Továbbá nem nevezi az MTSZ a játékost az eltiltás ideje alatt (amely versenynek a nevezési határideje az eltiltás idejére esik) olyan nemzetközi eseményekre (válogatott találkozók, EB-k, ITF versenyek), amelyekben egyébként az MTSZ hozzájárulása szükséges a nevezés elfogadásához.

Az eltiltás a versenybírói jelentés beérkeztét és a 10 EP felhalmozódásának megállapítását követő hétfői nappal kezdődik, kivéve:

* a pályán történő leléptetés esetét, amikor tekintet nélkül az előzőleg szerzett EP-k számára, az alkalmazandó eltiltás a leléptetést követő első napon lép életbe és onnan számolandó,
* amennyiben a játékos be van nevezve egy nemzetközi versenyre, és annak lemondási határideje már lejárt, akkor a nemzetközi verseny befejezése utáni hétfői nappal lép életbe és onnan számolandó,
* ha az adott héten nincs olyan verseny, ahol az eltiltott játékos indulásra jogosult lenne, ebben az esetben az eltiltást az ilyen verseny első napjától kell számolni.

Az eltiltás tényéről az érintett játékost az MTSZ irodája írásban értesíti. Az eltiltás letöltésével egy-időben a legrégebben szerzett 10 EP törlődik a nyilvántartásból, a 10 feletti EP-ok azonban érvényességük idejéig fennmaradnak.

### 8.2.22. Pénzbírság

Pénzbírság csak pénzdíjas versenyeken, a jelen szabályzat vonatkozó bekezdéseiben meghatározott esetekben szabható ki. A pénzbírságot a versenybíró szabja ki, erről a rendszeresített nyomtatványon, vagy egyéb módon írásban értesíti az érintett játékost, a verseny igazgatóját és az MTSZ irodáját.

A pénzbírság független az egyéb büntetésektől, az EP rendszertől, tehát akkor is kiszabható, ha pl. a játékvezető nem alkalmaz a mérkőzés folyamán fegyelmezést.

Ellenkezőleg az is igaz, hogy a játékvezető által használt Háromfokozatú Büntetőrendszer alkalmazását nem kell kötelezően pénzbírsággal is kiegészíteni.

A kiszabható bírságok alsó és felső határai:

8.5.2 Késői visszalépés 1 000 – 10 000 Ft

8.5.3 Kettős indulás 5 000 – 10 000 Ft

8.5.4 Pontosság 1 000 – 5 000 Ft

8.5.5 Szabálytalan öltözék 1 000 – 3 000 Ft

8.5.6 A pálya elhagyása 1 000 – 10 000 Ft

8.5.7 A mérkőzés befejezése 5 000 – 10 000 Ft

8.5.8 A verseny indokolatlan feladása nem vehet fel pénzdíjat

8.5.9 Komolytalan játék 1 000 – 5 000 Ft

8.5.11 Szándékos időhúzás 1 000 – 5 000 Ft

8.5.12 Tanácsadás 1 000 – 5 000 Ft

8.5.13 Illetlen beszéd 2 000 – 5 000 Ft

8.5.14 Illetlen jelzések 2 000 – 5 000 Ft

8.5.15 Labdaelütés 1 000 – 5 000 Ft

8.5.16 Ütőeldobás 1 000 – 5 000 Ft

8.5.17 Rongálás 1 000 – 5 000 Ft

8.5.18 Sértő magatartás 5 000 – 20 000 Ft

8.5.19 Testi sértés 5 000 – 20 000 Ft

8.5.20 Sportszerűtlen magatartás 1 000 – 10 000 Ft

A kiszabott pénzbírságot a játékos nyereményéből kell levonni. Ha a nyeremény nem elegendő a bírság kifizetéséhez, akkor a különbözetet a játékosnak a verseny befejezéséig a verseny igazgatójának be kell fizetni. A kifizetetlen bírságot az MTSZ irodája nyilvántartja és annak kiegyenlítéséig nem fogadja el a játékos indulását a soron következő versenyeken.